Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од П. С., од Скопје, поднесена против Општина Карпош, по предметот Барање за пристап до информации од јавен карактер, на ден 05.03.2025 година го донесе следното:

**Р Е Ш Е Н И Е**

1. 1. Жалбата изјавена од П. С., од Скопје, поднесена против Општина Карпош, заведена во Агенцијата со бр.08-71 на 25.02.2025година, по предметот Барање за пристап до информации од јавен карактер, **СЕ УВАЖУВА**.

2**. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Петар Стрезовски од Скопје, како што е наведено во Жалбата на 22.01.2025 година преку електронска пошта поднел Барање за пристап до информации од јавен карактер до Општина Карпош, со кое побарал да му се достави во електронска форма следната информација:

„На кој начин и врз основа на која документација е поставен објектот од времен карактер со реклама “SMART WASH”, лоциран на раскрсницата на Бул.Илинден и бул. 8ми септември во Карпош на КП.бр.547/1 КО Карпош, дали за поставување на истиот Општина Карпош има издадено одобрение, дозвола, или друг релевантен документ, и под кои услови го издава доколку таков постои.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-71 на 25.02.2025 година.

Агенцијата со електронски допис бр.08-71 од 25.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.02.2025 година до Агенцијата достави Одговор на жалба бр.12-1573/7 од 27.02.2025 година, заведен во Агенцијата со бр.08-71. Во Одговорот е наведено: „Во врска со применото Барање за слободен пристап до информации од јавен карактер применото по електронски пат и заведено во архивата на Општина карпош под бр.12-1573/1 од 10.02.2025 година препратено е во Секторот Инспекторат на 11.02.2025 година со бр.12-1573/3 на негово понатамошно разгледување. ...Од Секторот Инспекторат од Овластениот Градежен Инспектор-Д. А., добивме Известување со бр.12-1573/6 од 27.02.2025 година како одговор ...“ Во прилог го достави Известувањето со бр.64-1573/6 од 25.02.2025 година во кое е наведено: “...Поради спроведување на Програмата за отстранување на бесправно изградени објекти на територијата на општина Карпош за 2025 год. која траеше од 03.02.2025 год. до 21.02.2025 год., општинскиот градежен инспектор не беше во можност навремено да ги провери наводите во вашето барање и соодветно да одговори на истото. За пријавениот објект, општинскиот градежен инспектор има покренато инспекциска постапка ИП1бр.64-19 од 26.01.2024 год. и истата е во тек.”

Агенцијата со електронски допис бр.08-71 од 28.02.2025 година, до Барателот го препрати Одговорот на жалба заедно со списите во прилог и побара да се произнесе по истото.

На 04.03.2025 година Барателот на информации преку електронска пошта до Агенцијата достави мејл заведен во Агенцијата ао бр.08-71, со кој ја известува Агенцијата дека: „...Ве известувам дека не сум задоволен од Одговорот на имателот на информацијата од причина што воопшто не е постапено по наводите во барањето за информација од јавен карактер ....и од тие причини останувам во целост при поднесената жалба и изнесените жалбени наводи.“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

 Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата, е-маил:strezovski.p@gmail.com

- имател на информацијата, е-маил:mile.stevkov@karpos.gov.mk; kontakt@karpos.gov.mk